
Ernesto Enrique Rosenstand: Un monumento den literatura Arubiano 

(1931-2016) 


Skirbi pa: Quito Nicolaas 

Ernesto Enrique Rosenstand a nace dia 4 di maart 1931 na Santa Martha (Colombia) y a emigra na 
1942 durante e Segundo Guera Mundial pa Aruba. Hunto cu su mayornan nan a biba den e caya 
Laurens Costerstraat di e bario di Companashi, net pazuid di e veld di RCA. Como hoben di 10 aña 
Ernesto a sa di asimila cu e hobennan di su edad y siña papia e papiamento. Despues di a sigui un 
estudio pa obtene su LO-akte como maestro di scol, el a cera conoci cu e mundo di literatura. Banda 
di su ofishi como maestro di scol dunando les di Spaño, e tabata activo desde añanan '50 riba tereno 
cultural. 

Carera literario 

Rosenstand su carera literario a cuminsa den decada na final di añanan '50, ora cu e tabata skirbi 
storianan pa mucha y esakinan tabata ser transmiti den e programa 'Ora Infantil' di Radio Kelkboom. 
No a tarda mucho cu Rosenstand a debuta como escritor den e bida literario limita cu tabata existi e 
tempo ei na Aruba. Limita den e sentido cu ta un pipita di autor ta tin, kende tabata publica nan 
obranan. Asina su prome obra literario Cuentanan Rubiano (1961) a mira luz y dunando balor na e 
idioma Papiamento. 

Mester accentua akinan cu den e periodo di 1932-1960 e autornan na Aruba tabata skirbi na 
Hulandes, Ingles of Spaño. Esaki cu excepcion di e autor V.S. Piternella, kende solamente na 1955 a 
publica dos obra na papiamento: Dora Deana y Flornan di amory e mesun aña a aparece riba 
mercado Dora Deana ysu lagrimanan. Con tal cu den añanan '60 Rosenstand a duna un prome 
impulso na obranan literario na Papiamento, publicando dos volumen di storia cortico, titula: Nos ta 
topa na park (1963) y despues Cuentanan pa un y tur (1965). Den e decada di añanan '60 nos por 
observa tambe e entrada di autornan manera e.o. Hubert Booi y Henry Habibe cu obranan na 
papiamento den e campo literario. 

Revista 

Cu binimento na aña 1968 di e revista cultural Watapana (1968-1972)na Hulanda, dirigi pa Henri 
Habibe, Ramon Todd Dandare y Pedro Velásquez, nos por observa un cambio di direccion cerca 
Ernesto Rosenstand. Den e periodo aki el a cuminsa publica algun di su obranan literario den e 
revista Watapana cu un circulacion bou di studiantenan Arubiano y Antiyano na Hulanda. Di e 
manera aki Rosenstand a busca un podium y alabes un mercado nobo. Rosenstand su poesianan no 
ta loke nan ta yama 'poesia comprometi', sino mas bien ta poesia cu ta trata e relacion entre muhe y 
homber, e lasonan amoroso of e bida cotidiano. 

Den e mesun rosea mester bisa cu no ta trata aki di simplemente di poesianan romantico, pero di 
tecnicanan cu e poeta ta uza pa na un manera subtil e construi un poesia. Un di e tomonan di poesia 
cu a impresiona mi mas tanto ta Anhelo sin fin(1982). Esaki no solamente pa e contenido di e 
poesianan, pero mas bien pa e forma con e buki a keda edita. Un ehempel: Dia mi stima bo\lo mi n' 
bisa bo\lo mi laga bo\pa bo mes sinti\ku sin palabra\amor por nase\i sigui krese\te floresé. A base di 
e temannan di su poesianan, facilmente por categorisa Rosenstand como un romantico. Sin embargo 

e textonan poetico cu a ser uza den su obranan teatral y musical ta diferente di tono, contenido y 
mensahe. 

Literatura y identidad 

Si na 1907 nos ta topa cu e prome poesia na papiamento - Atardi - di Fechi Beaujon, por asumi cu den 
añanan '60 un base firme a keda construi pa literatura na papiamento. Den añanan '70 por mira 
diferente poetanan nobo, manera e.o.: Frank Booi, Nydia Ecury, Mario Dijkhoff, Emilio Lopez, Tikoli y 
hasta Federico Oduber, kendenan tur a bay ta publicando na Papiamento. Remarcabel ta cu den su 
cuentanan cortico bo ta topa titulonan manera: Kibaima, Guadirikiri, Macuarima, Bucuti. Nombernan 
di bario cu tabata ser uza pa e personahenan den e storia y pa sirbi como un fuente di identificacion 
entre e lector y su vecindario. 

Riba tereno di teatro tambe Rosenstand a realisa cu mientras Aruba tabata forma parti di e 
constelacion Antiyano, casi nada tabata sosode riba tereno di cultura. Ademas Rosenstand tabata 
convinci cu e identidad-Antiyano tabata uno fictisio y cu mester a traha na un identidad Arubiano. Y 
asina el a dicidi di sigui cu su pasion di añanan '50 y cuminsa move riba tereno di teatro pa crea un 
propio identidad. No solamente creando un plataforma nobo, pero tambe un forma di diverticion 
diferente pa e comunidad. Den e obra teatral 'Macuarima' nos ta recorda e poesia 'Semper cu tin 
Rubiano', den cual e ta mustra riba e importancia di un propio identidad y di conserva esaki. 

Aruba n'e momentonan ei a caba di cuinsa cu e lucha pa un Status Aparte y por a sinti e aire di 
cambio na caminda. Remarcabel ta cu Rosenstand - apesar di ta docente di Spaño y compara cu su 
coleganan escritor - durante henter su bida a uza Papiamento como e idioma pa expresa su mes. 
Echo cu Ernesto tabata considera e idioma Papiamento como parti di su identidad nobo, ta cu nunca 
e no a bira miembro di Sociedad Bolivariana of asocia su mes cu e poetanan di e club aki. Apesar cu 
mayoria di su bukinan a ser publica den e ortografia etymologico, por deduci for di otro fuentenan 
cu su preferencia tabata bay pa esun fonologico. 

Teatro 

Pareu cu su encargo den añanan '50 di skirbi storia pa radio, Ernesto a aporta na construi e bida 
teatral na Aruba y yudando Mascaruba.. Den añanan '70 nos ta observa un otro cambio di 
orientacion di e autor: di storia/poesia pa obranan teatral. Den esaki Ernesto Rosenstand man'e un 
visionario a ripara cu mester traha na e pilarnan di e comunidad nobo y pa medio di teatro. Despues 
di a lanta su propio grupo di teatro Teatro Experimental y aplicando e metodonan di e asina yama 
Teatro di e Oprimido di Augusto Boal, Ernesto Rosenstad a skirbi y produci diferente obra teatral e.o. 
Macuarima (1971), Wadirikiri (1975) y Kiko ta di nos (1982). Cu e obranan aki e kier a pone un spiel 
dilanti e comunidad y pa cada ken puntra nan mes: Ken nos ta, unda nos ta para actualmente y ki 
rumbo nos ke scohe pa cana ariba? No solamente el a uza nombernan di sitionan conoci - esta 
Macuarima, Kibaima, Bucuti y e grot di Gua dirikiri, cu e publico por identifica nan mes cu ne, pero cu 
e tercer obra a opta pa e individuo examina su consenchi. Den esaki no ta nada straño cu debi na e 
tema y enfoke den su poesianan y obranan teatral, tabata categorisa Rosenstand bou di e coriente di 
Indianismo.E coriente di Indianismo - den mi concepto - mester ser considera como un reaccion riba 
e coriente Africanismo di Corsou. Na final di e decada '70(1978) el a dicidi na cuminsa cu su propio 
grupo di teatro Teatro Experimental Arubano, pa cual el a produci varios obra, di cual esnan mas 
conoci ta. e.o. Alameda (1978), Po nan, por ta nan (1979) y Ban plasa pa sa ! (1983). 

Cronica/ Columna 

Ernesto Rosenstand lo bay den historia y keda recorda pa su buki 'Companashi, Cronica di 
recuerdonan scondi' (2005). Un obra den cual e lector ta haya un bon bista di e bario, su 
habitantenan, su historia y e ritualnan di bida. Asina Rosenstand por conta masha largo mes over e 
tempo di Guera, con e famianan a experencia esaki.Pero tambe con un grupo di mucha cu nan 
travesura tabata hunga futbol den dia y anochi. Te ainda ta e autornan Ernesto Rosenstand y Richard 
de Veer (+2013) cu su buki 'Un siglo di recuerdo' so a yega di skirbi un cronica den cual na un manera 
cronologico ta trata algun echos memorabel y historico. Menos conoci ta e columnanan cu tabata 
aparece riba un base iregular den corant. 

Linguistica 

Ultimo añanan y sigur desde 2007 despues di a saca e dos novelitanan pa hubentud, E soño di 
Wawa(2006) y Wawa den mondi (2007), por constata cu e produccion-literario di Rosenstand a 
disminui considerablemente. Bunita por considera e initiativa ora cu a dicidi di publica e Antologia 
Shinishi di olvido (2006), cu ta inclui mayoria di e obranan di Ernesto Rosenstand. Cu su buki 
Refrescando nos Papiamento (2013,) Ernesto Rosenstand a duna su aporte riba tereno di linguismo, 
door di trata e erornan den uzo di nos idioma. E mesun cos nos por agrega pa su ultimo obra Nos 
Cultura (2014) cu ta contene un compilacion di su rubrica cu el a publica durante 2006-2010 den e 
corant Bon Dia Aruba, cual riba iniciativa di Nilda Koolman a mira Luz di dia. Sin duda Ernesto 
Rosenstand a merece - pa su multiple publicacionnan y contribucion riba diferente tereno - un luga 
prominente den e historia di literatura di Aruba. 



